मलेसियामा तेक्वान्दोका पारस उत्कृष्ट
मलेसियामा भएको सरावाक बोर्नियो कप इन्टरनेसनल तेक्वान्दो च्याम्पियनसिपमा नेपालका पारस भण्डारी उत्कृष्ट खेलाडी बनेका छन् । ग्योरोगीमा कांस्य जितेका पारस च्याम्पियनसिपकै उत्कृष्ट खेलाडी घोषित भएको नेपाल तेक्वान्दो संघका केन्द्रीय सदस्य बब्लु सिवाकोटीले जानकारी गराएका छन् ।
काठमाडौँ — मलेसियामा भएको सरावाक बोर्नियो कप इन्टरनेसनल तेक्वान्दो च्याम्पियनसिपमा नेपालका पारस भण्डारी उत्कृष्ट खेलाडी बनेका छन् । ग्योरोगीमा कांस्य जितेका पारस च्याम्पियनसिपकै उत्कृष्ट खेलाडी घोषित भएको नेपाल तेक्वान्दो संघका केन्द्रीय सदस्य बब्लु सिवाकोटीले जानकारी गराएका छन् ।च्याम्पियनसिपको अन्तिम दिन सुप्रिमा बजगाईंले स्वर्ण पदक जितेकी छन् । उनले ग्योरोगी महिला ४२ केजीमुनि स्वर्ण जितेकी हुन् । महिला ५९ केजीमा सुभांगी श्रेष्ठले कांस्य जितिन् । सिनियर ग्योरोगीतर्फ नेपालले दोस्रो स्थान हात पारेको पुम्से निर्णायक उपसमितिका संयोजकसमेत रहेका सिवाकोटीले जनाए । च्याम्पियनसिपमा ग्योरोगीतर्फ नेपालले तीन स्वर्ण, तीन रजत र सात कांस्य पदक जितेको थियो ।यसअघि नेपालका अभिषेक बराल र आशुतोष बरालले स्वर्ण जितेका थिए । पुजन खड्का, सुरज कार्की र अब्बास खानले रजत तथा पूजा कुँवर, अभिषेक डल्लाकोटी, श्रीचन्द्र कार्की, अफ्ताब खान र ज्वालासिंह गुरुङले कांस्य जितेका थिए ।पुम्सेको प्रतिस्पर्धामा नेपालले एक स्वर्ण र तीन रजत जितेको थियो । नेपालकी रेखमाया गुरुङले महिला ३०–४० वर्ष उमेर समूहमा स्वर्ण जितेकी थिइन् । १८–३० वर्षमा सन्दीपा अमगाईं, सोही समूहको पुरुषमा मोहम्मद उमर खान र ४०–५० वर्ष उमेर समूहमा रोशन खानले रजत जितेका थिए । नेपाली खेलाडीले अब भियतनाममा हुने ११औं एसियन जुनियर तेक्वान्दो च्याम्पियनसिपमा प्रतिस्पर्धा गर्ने छन् । जुनियर तेक्वान्दो च्याम्पियनसिप अगस्ट २५ देखि २७ सम्म आयोजना हुँदै छ ।